Diari Oficial de la Generalitat Valenciana


Sumari del DOGV 6724, del 29-02-2012 (2012/2115)

RESOLUCIÓ de 19 de gener de 2012, del director general d'Ordenació i Centres Docents, per la qual es convoca el procediment de sol·licitud de participació en el procés de selecció dels centres sostinguts amb fons públics als quals en el curs 2012-2013 s'assignaran auxiliars de conversa en llengües estrangeres.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6724

Data del DOGV
:   29-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2115


Data del document
:   19-01-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * centre d'ensenyament

RESOLUCIÓ de 19 de gener de 2012, del director general d'Ordenació i Centres Docents, per la qual es convoca el procediment de sol·licitud de participació en el procés de selecció dels centres sostinguts amb fons públics als quals en el curs 2012-2013 s'assignaran auxiliars de conversa en llengües estrangeres. [2012/2115]
La Llei Orgànica 2/2006, de 3 de maig, d'Educació, indica, en l'article 2, que un dels fins del sistema educatiu espanyol és la capacitació per a la comunicació en la llengua oficial i cooficial, si n'hi haguera, i en una o més llengües estrangeres. En este sentit, els decrets del Consell pels quals s'establixen els currículums de l'Educació Primària, (Decret 111/2007, de 20 de juliol), l'Educació Secundària Obligatòria (Decret 112/2007, de 20 de juliol) i el Batxillerat (Decret 102/2008, d'11 de juliol) inclouen com a objectiu l'adquisició de la competència comunicativa en una o més llengües estrangeres.
En la Comunitat, dins de les prioritats del nostre sistema educatiu, les actuacions encaminades al foment del plurilingüisme estan donant especialment resposta a una creixent demanda social de formació en llengües i en competències de comunicació; a través de les actuacions que la Generalitat desenrotlla en el sistema educatiu valencià s'afavorix el desenrotllament dels ciutadans i ciutadanes de manera integral i es fomenta la capacitat de la ciutadania de la Comunitat Valenciana per a participar en la societat i en el sistema productiu.
En eixa línia, l'Orde 19/2011, de 5 d'abril, de la Conselleria d'Educació, va establir la Xarxa de Centres Docents Plurilingües a la Comunitat Valenciana amb l'objectiu de reconéixer públicament la dedicació i l'esforç del professorat i els centres escolars de la nostra Comunitat Valenciana pel plurilingüisme i, al mateix temps, enfocar les actuacions orientades a millorar la competència lingüística de l'alumnat en llengües estrangeres cap als centres compromesos a través d'un projecte singular que incorporara, a més de les llengües pròpies de la Comunitat, una o més llengües estrangeres com a llengua d'instrucció.
D'altra banda, les investigacions en el camp de la lingüística aplicada a l'aprenentatge de llengües estrangeres pareixen coincidir en la conveniència de generar situacions en què l'alumnat tinga contacte i exposició a la llengua com una de les condicions que afavorixen el seu aprenentatge.
En eixe sentit, pareix convenient establir vies que puguen afavorir la creació de tals condicions, entre elles, la presència en els centres educatius d'altres persones parlants de les llengües d'instrucció, a més del professorat, que augmenten les oportunitats de l'alumnat de participar en intercanvis comunicatius estructurats però també espontanis. Una de tals vies consistix en la presència d'auxiliars de conversació estrangers a les aules.
Per tot això i en virtut de les competències assignades pel Decret 98/2011, de 26 d'agost, del Consell, pel qual s'aprova el reglament orgànic i funcional de la Conselleria d'Educació, Formació i Ocupació, esta Direcció General d'Ordenació Acadèmica i Centres Docents resol:
U
Es convoca procediment d'assignació d'auxiliars de conversació en llengua estrangera a centres pertanyents a la Xarxa de Centres Plurilingües de la Comunitat Valenciana en el curs 2012-2013.
Dos. Requisits per a poder sol·licitar un o una auxiliar de conversació
Poden participar en esta convocatòria els centres sostinguts amb fons públics pertanyents a la Xarxa de Centres Plurilingües en què s'impartisca l'idioma per al qual se sol·licita l'auxiliar de conversació.
Tres. Procediment de sol·licitud
1. Els centres interessats a participar en la present convocatòria hauran d'omplir el formulari de sol·licitud que s'inclou en l'annex I d'esta resolució, també disponible en la pàgina web , imprimir-lo, firmar-lo, i acompanyat de la documentació assenyalada en el punt quatre, presentar-lo dirigit a la Direcció General d'Ordenació i Centres Docents i preferentment en el Registre General de la Conselleria d'Educació, Formació i Ocupació (av. Campanar, 32, 46994 València); sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que els sol·licitants opten per presentar la sol·licitud en una oficina de correus, ho faran en sobre obert perquè la instància siga datada i segellada pel funcionari de correus abans de ser enviada.
2. El termini de presentació de les sol·licituds serà de vint dies hàbils comptats a partir de l'endemà del dia de publicació d'esta resolució.
Quatre. Documentació
1. Formulari de sol·licitud segons el model de l'annex I, imprés i firmat per la direcció o titular del centre educatiu.
2. Projecte del treball de l'auxiliar, amb indicació de la persona del claustre que s'encarregarà de la seua tutela. En este projecte s'establirà també una proposta d'estratègies i activitats que permeten facilitar la integració de l'auxiliar en el centre i el seu entorn.
3. En el cas de centres que durant el curs 2011-2012 formen part de la Xarxa de Centres Plurilingües, per a poder ser avaluats d'acord amb el que establix el punt 6.1, serà necessari acompanyar la sol·licitud d'un document firmat conjuntament pel cap d'estudis i per l'inspector o inspectora del centre en què es descriga i avalue el nivell de desenrotllament fins a la data del projecte que va presentar en el seu dia.
Cinc. Criteris d'assignació
La selecció dels centres d'acollida d'un o d'una auxiliar de conversa es realitzarà atenent els criteris següents:
1. Centres que formen part de la Xarxa de Centres Plurilingües durant el curs escolar 2011-2012 i estiguen desenrotllant adequadament el projecte presentat en el seu dia per a formar-ne part. Fins a 1 punt.
2. Les associacions presentades per centres escolars situats en zones urbanes o rurals desfavorides econòmicament i amb alt percentatge d'estudiants immigrants o en perill d'exclusió. 1 punt.
3. Rellevància de la presència de l'auxiliar per a l'ensenyança d'àrees o matèries no lingüístiques en llengua estrangera. Fins a 2 punts.
4. Establiment clar d'objectius. Fins a 1 punt.
5. Establiment de tasques viables. Fins a 1 punt.
6. Establiment d'un sistema d'avaluació de procés i final de l'activitat. Fins a 1 punt.
7. Viabilitat del projecte. Fins a 1 punt.
8. Pla d'integració de l'auxiliar en el centre i l'entorn. Fins a 2 punts.
En cas d'obtindre la mateixa puntuació, es donarà prioritat als centres que no hagen acollit un o una auxiliar de conversació, de la mateixa llengua estrangera que se sol·licita, durant el curs anterior 2011-2012, excepte en els casos previstos en el punt onze.
Sis. Selecció i seguiment
1. La selecció i distribució dels i de les auxiliars de conversació entre els centres sol·licitants i el seguiment de la seua activitat serà realitzada pel Servici d'Ensenyament en Llengües amb el suport de la Inspecció Educativa.
2. La proposta de resolució la durà a terme el Servici d'Ensenyament en Llengües.
3. Es constituirà una llista d'espera ordenada per puntuació amb els centres a què no s'haja adjudicat un o una auxiliar.
Set. Informació de la resolució de concessió d'auxiliar
El Servici d'Ensenyament en Llengües emetrà un informe al director general d'Ordenació i Centres Docents que dictarà la resolució de concessió indicant els centres sol·licitants que complixen els requisits i als quals se'ls ha assignat un auxiliar de conversa. Esta resolució serà notificada als centres i exposada en la pàgina web del Servici d'Ensenyament en Llengües .
Huit. Obligacions dels centres seleccionats
1. Designació d'un docent com a persona responsable que tutele les activitats de l'auxiliar de conversa en el centre educatiu.
2. Comunicació abans del 25 de maig de 2012 del nom, telèfon i adreça de correu electrònic de la persona responsable a la Direcció General d'Ordenació i Centres Docents (Servici d'Ensenyament en Llengües).
3. Adjudicació d'un horari a l'auxiliar, agrupant en la mesura que es puga, diàriament i setmanalment, les hores en el centre de l'auxiliar de conversació.
4. Remissió en els 15 dies naturals després de l'arribada de l'auxiliar al centre del seu horari a la Direcció General d'Ordenació i Centres Docents (Servici d'Ensenyament en Llengües).
5. Comunicació a la Direcció General d'Ordenació i Centres Docents (Servici d'Ensenyament en Llengües) de qualsevol incidència amb l'auxiliar.
6. Remissió abans del dia 17 de juny de 2013 d'una memòria d'activitat a la Direcció General d'Ordenació i Centres Docents (Servici d'Ensenyament en Llengües).
7. Entrega a l'auxiliar d'un certificat firmat per la direcció del centre que acredite el temps de permanència al centre (per mesos) i les activitats realitzades per l'auxiliar.
Nou. Funcions del docent responsable de l'auxiliar de conversa
1. Posar-se en contacte amb l'auxiliar assignat abans que arribe a Espanya per a facilitar-li informació d'interés per a la seua arribada.
2. Prestar-li ajuda per a la plena integració en el centre i el seu entorn en aspectes com ara la busca d'allotjament, tràmits administratius referents a l'obtenció o renovació del NIE (número d'identitat de l'estranger), sol·licitud d'assistència mèdica o altres que puguen resultar necessaris. El Servici d'Ensenyament en Llengües assessorarà els centres en este sentit i facilitarà documentació, recursos i un espai web de col·laboració.
3. Mantindre informat l'equip directiu del centre de les incidències que es puguen produir.
4. Acudir a les reunions informatives i de seguiment que establisca el Servici d'Ensenyament en Llengües.
5. Coordinar-se, per a l'elaboració de la memòria d'activitat, amb els docents que reben en les seues classes l'auxiliar de conversa.
6. Entregar la memòria d'activitat a l'equip directiu perquè este, al seu torn, la puga remetre a la Direcció General d'Ordenació i Centres Docents (Servici d'Ensenyament en Llengües) en el termini establit en el punt nou d'esta resolució.
Deu. Funcions del professorat que incorpore en les seues classes un o una auxiliar de conversa
1. Organitzar el treball de l'auxiliar en la seua classe.
2. Assistir l'auxiliar en les seues tasques.
3. Participar en l'elaboració de la memòria d'activitat.
Onze. Continuïtat de l'auxiliar de conversació
En el cas que algun o alguna auxiliar de conversació que durant el curs 2011-2012 haja participat en el programa a la Comunitat Valenciana renove la seua participació en el programa, els centres, sempre que complisquen els criteris prioritaris establits en el punt set d'esta resolució, podran sol·licitar que la dita persona siga assignada novament al seu centre durant el curs 2012-2013.
DISPOSICIONS FINALS
Primera
La present resolució entrarà en vigor l'endemà de la seua publicació en el Diari Oficial de la Comunitat Valenciana.
Segona
Contra la present resolució, que no esgota la via administrativa, es podrà interposar recurs d'alçada davant de l'òrgan convocant en el termini d'un mes a comptar de l'endemà de la seua publicació en el Diari Oficial de la Comunitat Valenciana, de conformitat amb els articles 114 i 115 de la Llei 30/1992, segons redacció de la Llei 4/1999, de Règim Jurídic de les Administracions Públiques i del Procediment Administratiu Comú.
València, 19 de gener de 2012.- El director general d'Ordenació i Centres Docents: Rafael Carbonell Peris.